La Mostra Internacional de Cinema Educatiu arranca a l'Eliana
26 de febrer de 2016 21:00

El municipi de l'Eliana, al costat de València, Alacant, Madrid, Benetússer i Sagunt, forma part de les seus oficials de la IV edició de la Mostra Internacional de Cinema Educatiu (MICE). El certamen, que s'ha convertit en una autèntica festa de l'audiovisual educatiu, acull enguany un total de 175 pel·lícules de les quals 136 han sigut produïdes en l'àmbit educatiu i la resta per professionals.

La inauguració oficial, a la qual va assistir l'alcalde de l'Eliana Salvador Torrent i la regidora d'Educació Eva Santafé, va tindre lloc el dimecres 24 en el Palau de la Música de València en un acte que va suposar l'arrencada del certamen. Les diverses activitats s'estendran fins al diumenge 28.

A l'Eliana el programa inclou projeccions per a escolars en l'Auditori Municipal els dies 25 i 26, a les 10 hores per a alumnes de primària i a les 11,30 per als alumnes de secundària del municipi. També el dijous 25, a les 19 hores en la Casa de la Joventut, tindrà lloc la projecció de curtmetratjes realitzats per joves d'universitats de tot el món.

El divendres 26, a les 19 hores també en la Casa de la Joventut, es projectarà la pel·lícula “Robe-G”, dirigida per Shinobu Yaguchi, dins de la Secció Oficial MICE 2016-Japó. A continuació, se celebrarà una festa Cosplay en la qual s'espera l'assistència de joves disfressats de personatges de còmics, cinema, anime, manga i videojocs.